  Анжелика Тихонова корреспондент 8-тӥ толсуре Удмуртиын 2022-тӥ арлы ужрад туризмъя дырпусэн тодматӥзы. Отчы толлы, тулыслы, гужемлы, сӥзьыллы чаклам туризмъя, спортъя, лулчеберетъя но мукет ӧръёсъя 12 ужрадъёс пыризы. Со сярысь элькун тӧролэн но кивалтэтлэн пресс-службазы ивортӥз. Туризмъя дырпусэ сюризы: Тол Бабай дорын Выль ар шулдыръяськонъёс (Шаркан черкогурт); «Пельняньлэн дунневыл нуналэз» фестиваль (Ижкар); «Тракторный биатлон» калыккуспо усьтэм шудонъёс (Вотка ёрос); куасэн бызьылонъя Г. А. Кулакова нимо марафон (Ижкар); «Эктоника – Табань Fest и Бабушкина Дача 2022» фестиваль (Шаркан черкогурт); финн-угор сиён-юонъя «Быг-Быг» калыккуспо фестиваль (Шаркан ёрос, Быгы гурт); искусствоосъя «П. И. Чайковскийлэн вордӥськем шаераз» фестиваль (Ижкар, Вотка, Сарапул); истори реконструкцияя «Русь Дружинная» фестиваль (Вотка ёрос, Кудрино гурт); «Калашников Спорт. Биатлон» (Глазкар); Adrenalin Chek улосвыл фестиваль (Удмуртилэн автокроссъя кубокезлэн финалэз) (Дэри ёрос); «Светлая ночь» толалтэ уй ӵошатскон (Вотка ёрос); «Выжыкылысь геройёс Тол Бабайлэн шаераз» улосвылкуспо фестиваль (Шаркан черкогурт). Дырпусэн тодматон «Лэсьтэмын Удмуртиын» («Сделано в Удмуртии») форум улсын ортчиз. Ужрадэ Ростуризмлэн тӧроезлэн воштӥсез Елена Лысенкова, Удмуртиысь экономикая министр Михаил Тумин но трэвел-блогер Эльнар Мансуров пыриськизы. Ужрадъёс сыӵе точка луозы, кудӥз туроператоръёслы но турагентъёслы туризмъя продуктъёссэс но ӵектонъёссэс кылдытыны юрттозы. Нош туристъёслы – Удмуртиетӥ мынон-ветлонзэс радъяны, выль интыосты усьтыса, выль мылкыдъёс басьтыны Елена Лысенкова, Ростуризмлэн тӧроезлэн воштӥсезУдмуртиысь экономикая министр Михаил Тумин пусйиз, туннэ элькунын 23 туроператоръёс, 85 кунокуаос но санаторийёс но 2,5 сюрс пала сиськон интыос ужало. Ваньмызлэн соослэн ужзы туризм азинскон бордысь но потэ. Удмуртилэн тӧроез туризм ужамы огез валтӥсез ӧр луэ шуыса пусйиз, сое азинтыны кулэлыкез но одӥг пол гинэ ӧз пусйылы ини. Та ласянь одӥгез вамышмы – ужрадъёсын дырпус кылдытон. Со тужгес тунсыко ужрадъёсты огазеялоз но шаерысьтымы но, палэнысь но туристъёслы «Мае Удмуртиысь учкыны?» юанлы валэктон сётоз Михаил Тумин, Удмуртиысь экономикая министрПусъём, онлайн амалэн ортчем ужрадэ оглом 500-лэсь ятыр куноос но учкисьёс пыриськизы. Соос пӧлын Россиысь улосвылъёсысь туризм удысын ужасьёс, туризм но куно пумитан удысысь федерал экспертъёс, тӧрлык ёзъёсын туризмез азинтон бордын ужасьёс, туроператоръёс.  Тодэ вайытом, 11-тӥ толсуре Шарканын Удмуртиысь нырысетӥзэ выль ар кызэз ӝуатозы. Ужрад «Выжыкылысь геройёс Тол Бабайлэн шаераз» X улосвылкуспо фестиваль улсын ортчоз. Тегъёс: Туризм Ижкар Удмуртия Удмуртиысьтуризм  